OʻZBEKISTON RESPUBLIKASI HUDUDIDA AKSIZ MARKALARINI JORIY ETIShGA TAYYORGARLIK KOʻRISh BOʻYIChA TAShKILIY ChORA-TADBIRLAR TOʻGʻRISIDA
(resolution, 2021-02-22)

Aksiz soligʻi toʻlovlarining toʻliqligini taʼminlash va Oʻzbekiston Respublikasi hududiga tamaki mahsulotlari va spirtli ichimliklarning noqonuniy keltirilishi, ishlab chiqarilishi va sotilishining oldini olish maqsadida Vazirlar Mahkamasi qaror qiladi: 1. 1996-yil 1-oktabrdan boshlab Oʻzbekiston Respublikasida ishlab chiqariladigan va uning hududiga chetdan keltiriladigan tamaki mahsulotlari va spirtli ichimliklar (pivodan tashqari)ni majburiy ravishda aksiz markalari bilan markalash joriy etilsin va ularni aksiz markalarisiz sotish taqiqlansin. 2. Aksiz markalari tizimini joriy etish boʻyicha Idoralararo komissiya tarkibi ilovaga* muvofiq tasdiqlansin. Idoralararo komissiya tegishli idoralarning mutaxassislarini jalb qilgan holda bir hafta muddatda majburiy ravishda markalanishi kerak boʻlgan vatanimizda ishlab chiqarilgan va import qilingan tamaki mahsulotlari hamda spirtli ichimliklarni roʻyxatga olish tartibi va muddatini ishlab chiqsin va tasdiqlasin. 3. Oʻzbekiston Respublikasi Moliya vazirligi: “Goznak” davlat ishlab chiqarish birlashmasi bilan birgalikda bir hafta muddatda tamaki mahsulotlari va spirtli ichimliklar uchun aksiz markalari namunalarini ishlab chiqsin hamda ularni nominal qiymatini belgilasin va tasdiqlash uchun Idoralararo komissiyaga taqdim etsin; Oʻzbekiston Respublikasi Davlat soliq qoʻmitasi bilan birgalikda oʻn kun muddatda respublikada ishlab chiqariladigan va chetdan olib kelinadigan spirtli ichimliklar va tamaki mahsulotlariga aksiz soligʻi stavkalari miqdorlari boʻyicha taklifni hamda 15 kun muddatda Oʻzbekiston Respublikasi aksiz markalarini qoʻllash tartibi toʻgʻrisidagi Nizomni Vazirlar Mahkamasiga kiritsin. 4. Oʻzbekiston Respublikasi hududida aksiz markalarini joriy etishga tayyorgarlik koʻrishning tashkiliy-texnik masalalarini oʻz vaqtida hal etish maqsadida: Oʻzbekiston Respublikasi Markaziy banki 1996-yil 10-avgustgacha “Goznak” davlat ishlab chiqarish birlashmasi fabrikasida Davlat soliq qoʻmitasi taqdim etgan buyurtmanomalar hajmlarida aksiz markalari tayyorlashni tashkil etsin; “Agrobank” ATB aksiz markalarini saqlash va berish uchun vakolatli bank etib belgilansin; Oʻzbekiston Respublikasi Davlat soliq qoʻmitasi ikki hafta muddatda aksiz markalarini saqlash va belgilangan tartibda berish uchun “Paxta-bank” bilan shartnoma tuzsin; “Oʻzdavstandart” markazi bir hafta muddatda tamaki mahsulotlari va spirtli ichimliklar standartlariga ularni aksiz markalari bilan markalashga oid oʻzgartirishlar kiritsin; “Oʻzmevasabzavotuzumsanoat” uyushmasi, “OʻzBAT” aksionerlik jamiyati, Oʻzbekiston Respublikasi Davlat soliq qoʻmitasi manfaatdor tashkilotlar bilan birgalikda 1996-yil 1-sentabrgacha tamaki mahsulotlar va spirtli ichimliklar tayyorlash korxonalarda, shuningdek, bojxona omborlarida aksiz markalarini yelimlovchi maxsus asbob-uskana sotib olsinlar va oʻrnatsinlar. Pul-kredit siyosati boʻyicha respublika komissiyasi ushbu maqsadlar uchun zarur boʻlgan mablagʻlarni konvertatsiya qilish masalasini belgilangan tartibda koʻrib chiqsin va hal qilsin. 5. Oʻzbekiston Respublikasi Moliya vazirligi: respublika budjetidan bojxona xizmatlarini tegishli asbob-uskunalar bilan jihozlash uchun zarur mablagʻlarni nazarda tutsin; Adliya vazirligi va Davlat soliq qoʻmitasi bilan birgalikda mazkur qaror qabul qilinishi munosabati bilan amaldagi qonunchilikka va aksizlarni hisoblash va toʻlash tartibi toʻgʻrisidagi yoʻriqnomaga oʻzgartirishlar va qoʻshimchalar kiritish yuzasidan takliflar tayyorlasin. 6. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari Davlat soliq qoʻmitasi bilan birgalikda bir oy muddatda tamaki mahsulotlari va spirtli ichimliklarni vaqtincha saqlash hamda markalash uchun bojxona omborlari tarmogʻini kengaytirsinlar. 7. Mazkur qarorning bajarilishini nazorat qilish Bosh vazir oʻrinbosari B. Hamidov zimmasiga yuklansin.